Title: กฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ (ฉบับที่ 2) พ.ศ. 2556

กฎกระทรวง

กฎกระทรวง
แบ่งส่วนราชการเป็นกองบังคับการหรือส่วนราชการอย่างอื่น
ในสำนักงานตำรวจแห่งชาติ
(ฉบับที่ ๒)
พ.ศ. ๒๕๕๖

อาศัยอำนาจตามความในมาตรา ๕ วรรคหนึ่ง และมาตรา ๑๐ วรรคสอง
แห่งพระราชบัญญัติตำรวจแห่งชาติ พ.ศ. ๒๕๔๗ นายกรัฐมนตรีออกกฎกระทรวงไว้
ดังต่อไปนี้

ข้อ ๑[๑]  กฎกระทรวงนี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไป

ข้อ ๒  ให้ยกเลิกความใน
(๑๔) ของข้อ ๒
แห่งกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ
พ.ศ. ๒๕๕๒ และให้ใช้ความต่อไปนี้แทน
(๑๔) กองบัญชาการตำรวจปราบปรามยาเสพติด
แบ่งเป็นดังต่อไปนี้
(ก) กองบังคับการอำนวยการ ประกอบด้วย
(๑) ฝ่ายธุรการและกำลังพล
(๒) ฝ่ายยุทธศาสตร์
(๓) ฝ่ายส่งกำลังบำรุง
(๔) ฝ่ายป้องกันอาชญากรรม
(๕) ฝ่ายงบประมาณและการเงิน
(๖) ฝ่ายกฎหมายและวินัย
(๗) ฝ่ายกิจการต่างประเทศ
(๘) ฝ่ายฝึกอบรม
(ข) - (จ) กองบังคับการตำรวจปราบปรามยาเสพติด ๑
- ๔ แต่ละกองบังคับการ ประกอบด้วย
(๑) ฝ่ายอำนวยการ
(๒) กลุ่มงานสอบสวนและตรวจสอบทรัพย์สิน
(๓) - (๕) กองกำกับการ ๑ - ๓
(ฉ) กองบังคับการข่าวกรองยาเสพติด ประกอบด้วย
(๑) ฝ่ายอำนวยการ
(๒) กลุ่มงานการข่าว
(๓) กลุ่มงานเทคโนโลยีสารสนเทศ
(ช) กองบังคับการสกัดกั้นการลำเลียงยาเสพติด ประกอบด้วย
(๑) ฝ่ายอำนวยการ
(๒) - (๕) กองกำกับการ ๑ - ๔
(ซ) กองกำกับการปฏิบัติการพิเศษ

ข้อ ๓  ให้ยกเลิกความใน
(๑๓) ของ ๒. กองบัญชาการ ในข้อ ๓ แห่งกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ
พ.ศ. ๒๕๕๒ และให้ใช้ความต่อไปนี้แทน
(๑๓) กองบัญชาการตำรวจปราบปรามยาเสพติด
(ก) กองบังคับการอำนวยการ มีอำนาจหน้าที่ดังต่อไปนี้
๑) ดำเนินการเกี่ยวกับงานธุรการ งานสารบรรณ งานประชาสัมพันธ์ งานช่วยอำนวยการ
และงานเลขานุการของกองบัญชาการตำรวจปราบปรามยาเสพติด
๒)
ดำเนินการเกี่ยวกับการจัดระบบงานและบริหารงานบุคคลของกองบัญชาการตำรวจปราบปรามยาเสพติด
๓) ดำเนินการเกี่ยวกับการประสานงานและจัดทำยุทธศาสตร์ แผนงาน โครงการ
งานวิจัย งานประเมินผล และงานเทคโนโลยีสารสนเทศของกองบัญชาการตำรวจปราบปรามยาเสพติด
๔) ดำเนินการเกี่ยวกับงานการเงิน การบัญชี การงบประมาณ งานพัสดุ อาคารสถานที่
งานพลาธิการ งานส่งกำลังบำรุง งานยานพาหนะ
และงานสื่อสารของกองบัญชาการตำรวจปราบปรามยาเสพติด
๕) ดำเนินการเกี่ยวกับงานป้องกันยาเสพติดของกองบัญชาการตำรวจปราบปรามยาเสพติด
๖)
ดำเนินการเกี่ยวกับงานกฎหมายและวินัยของกองบัญชาการตำรวจปราบปรามยาเสพติด
๗)
ดำเนินการเกี่ยวกับงานวิเทศสัมพันธ์และกิจการต่างประเทศของกองบัญชาการตำรวจปราบปรามยาเสพติด
๘)
ดำเนินการเกี่ยวกับงานฝึกอบรมเพื่อพัฒนาบุคลากรของกองบัญชาการตำรวจปราบปรามยาเสพติด
๙)
ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย
(ข) - (จ) กองบังคับการตำรวจปราบปรามยาเสพติด ๑ - ๔
แต่ละหน่วยงานมีอำนาจหน้าที่ดังต่อไปนี้
๑) ป้องกันและปราบปรามยาเสพติดทั่วราชอาณาจักรตามที่ได้รับมอบหมาย
๒) ปฏิบัติงานตามประมวลกฎหมายวิธีพิจารณาความอาญา
กฎหมายเกี่ยวกับยาเสพติด และกฎหมายอื่นอันเกี่ยวกับความผิดทางอาญาทั่วราชอาณาจักร
๓)
สืบสวนสอบสวนคดีเกี่ยวกับการยึดหรืออายัดทรัพย์สินตามกฎหมายเกี่ยวกับยาเสพติด
และกฎหมายอื่นที่เกี่ยวข้อง
๔) ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย
(ฉ) กองบังคับการข่าวกรองยาเสพติด มีอำนาจหน้าที่ดังต่อไปนี้
๑) ดำเนินการเกี่ยวกับงานการข่าว การวิเคราะห์ข่าว
งานสถิติข้อมูลการประเมินแนวโน้มสถานการณ์ด้านยาเสพติดของกองบัญชาการตำรวจปราบปรามยาเสพติดและสำนักงานตำรวจแห่งชาติ
๒)
ดำเนินการเกี่ยวกับงานเทคโนโลยีสารสนเทศของกองบัญชาการตำรวจปราบปรามยาเสพติด
๓)
ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย
(ช) กองบังคับการสกัดกั้นการลำเลียงยาเสพติด มีอำนาจหน้าที่ดังต่อไปนี้
๑) สกัดกั้นการลำเลียงยาเสพติดทั่วราชอาณาจักรตามที่ได้รับมอบหมาย
๒) ปฏิบัติงานตามประมวลกฎหมายวิธีพิจารณาความอาญา
กฎหมายที่เกี่ยวกับการปราบปรามยาเสพติด และกฎหมายอื่นที่เกี่ยวข้อง
๓) สืบสวน รวบรวม ประมวลผล และวิเคราะห์ข้อมูลที่เกี่ยวข้องกับการลำเลียงยาเสพติด
โดยเฉพาะบุคคลหรือยานพาหนะที่ต้องสงสัย
เพื่อนำมาจัดทำระบบฐานข้อมูลโดยกำหนดลำดับชั้นการอนุญาตให้เข้าถึงฐานข้อมูลสำหรับหน่วยงานที่เกี่ยวข้อง
๔)
ประสานกับหน่วยงานในสังกัดสำนักงานตำรวจแห่งชาติหรือหน่วยงานอื่นทั้งในภาครัฐและเอกชน
เพื่อขอให้ส่งข้อมูลหรือตรวจสอบข้อมูลที่อาจเกี่ยวข้องกับการลำเลียงยาเสพติด
๕)
ควบคุมหรือตรวจสอบเครื่องมือพิเศษสำหรับการสกัดกั้นการลำเลียงยาเสพติดที่ได้ติดตั้งไว้ตามจุดตรวจหรือด่านตรวจในเส้นทางคมนาคม
๖) พัฒนาและจัดหาเครื่องมือพิเศษสำหรับการสกัดกั้นการลำเลียงยาเสพติด
๗) ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย
(ซ) กองกำกับการปฏิบัติการพิเศษ มีอำนาจหน้าที่ดังต่อไปนี้
๑) ป้องกันและปราบปรามยาเสพติดทั่วราชอาณาจักรตามที่ได้รับมอบหมาย
๒) ปฏิบัติการทางยุทธวิธีและสนับสนุนการปฏิบัติการทางยุทธวิธีในการปราบปรามยาเสพติดของสำนักงานตำรวจแห่งชาติ
๓)
ปฏิบัติการเครื่องมือพิเศษและสนับสนุนเครื่องมือพิเศษให้กับหน่วยปฏิบัติต่าง ๆ ในสำนักงานตำรวจแห่งชาติ
๔) รับผิดชอบกำกับดูแล
บำรุงรักษารถยนต์เอกซเรย์เคลื่อนที่และสนับสนุนรถยนต์เอกซเรย์เคลื่อนที่ในการป้องกันปราบปรามยาเสพติดของสำนักงานตำรวจแห่งชาติ
๕)
ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย

ให้ไว้
ณ วันที่ ๑๔ มีนาคม พ.ศ. ๒๕๕๖
ยิ่งลักษณ์
 ชินวัตร
นายกรัฐมนตรี

หมายเหตุ
:- เหตุผลในการประกาศใช้กฎกระทรวงฉบับนี้ คือ
โดยที่เป็นการสมควรจัดตั้งกองบังคับการสกัดกั้นการลำเลียงยาเสพติดขึ้นในกองบัญชาการตำรวจปราบปรามยาเสพติด
สำนักงานตำรวจแห่งชาติ เพื่อทำหน้าที่สกัดกั้นการลำเลียงยาเสพติดทั่วราชอาณาจักร
อันจะเป็นการเพิ่มประสิทธิภาพในการป้องกันและปราบปรามยาเสพติด  จึงจำเป็นต้องออกกฎกระทรวงนี้

ปริยานุช/ผู้จัดทำ
๒๖ มีนาคม ๒๕๕๖

เอกฤทธิ์/ผู้ตรวจ
๒๖ มีนาคม ๒๕๕๖

[๑] ราชกิจจานุเบกษา
เล่ม ๑๓๐/ตอนที่ ๒๘ ก/หน้า ๑๐/๒๒ มีนาคม ๒๕๕๖